stanford-oval/wikipedia huggingface dataset:
ספינות הסער
המשך בניין כוח לחימת השטח > סער 4.5

היזמה של מספנות ישראל לתכנון אונייה גדולה נהייתה לה לרועץ. למען המחשת המחויבות של חיל הים לקורבטה, הופסקה הצטיידות בספינות מתוצרתה. ספינה אחת, מדגם סער 4.5, שהגוף שלה נבנה לפני שהוזמנה, נשארה לעמוד בלתי גמורה במשך שנים. הקורבטות מדגם סער 5 נבנו בארצות הברית ללא שיתוף מספנות ישראל.
הסטיה מעקרונות ספינות הסער הייתה שנויה במחלוקת בתוך חיל הים הישראלי. גם בתקופה בה ניתנה בלעדיות לקורבטה הורה ראש מספן ציוד תא"ל חנוך בן אליהו לעדכן באופן שוטף את מפרטי הבנייה לספינות מדגם סער 4.5. תקפותם יושמה מחדש כאשר בתקופת פיקודו של מיכה רם חודש הייצור במספנות ישראל. רם הוביל לכך שכאשר הגיעו ספינות הסער 3 שנבנו בשרבור למועד השיפוץ השלישי, הוחלף הגוף.
גוף ספינת סער 4 שהוארך בארבעה מטרים בצירוף תורן חדש וטילים נגד טילים "ברק", קיבל בחיל את שם הקוד סער 4.5 נירית, אך בפועל נשתרש השם "נירית". בספינות החדשות הותקנו מערכות הלחימה, הגילוי, הקשר והאמל"ח המתקדמות ביותר, וגם תורן מחופה חדיש. הספינות צוידו בתותח אוטו מלרה 76 מ"מ יחיד שהותקן בירכתי הספינה. מערכת בקרת האש של הברק מפעילה גם את התותח ומקנה לו דיוק רב.
ספינות מדגם סער 4.5 עומדות במרבית העקרונות של ספינות הסער. האחרונה בסדרה, אח"י סופה, הושקה בשנת 2003. מספר הניריות שחיל הים מצויד בה היא קטנה בהשוואה לכמות הספינות שנבנו בשרבור. כמות ספינות הטילים שבידי חיל הים הצטמצמה בדומה לימים שלפני מלחמת יום הכיפורים.
חתך ספינת טילים מדגם סער 4.5
פלגת ספינות דגם סער 4.5 באימונים.
המשך בניין כוח לחימת השטח > קורבטת > סער 6

לאחר קרוב לעשרים שנה שחיל הים הישראלי לא רכש סטי"לים, הוא יצא ברכש של קורבטות גדולות לנוכח צורכי ההגנה על המים הכלכליים ואסדות הגז. ממשלת גרמניה בהנהגת הקנצלרית אנגלה מרקל הסכימה לסבסד את הספינות בכ-30 אחוז. ה-סער 6 המבוססת על קורבטה K-130 גרמנית עם התאמות שונות לדרישת ישראל, תוכננה במיוחד למשימת הגנת אסדות הגז ונתיבי המסחר הימיים.
הדחק של הספינה לעומת הסער 5 הוכפל והגיע ל-2,000 טון, וטווח ההפלגה שלה הוגדל בכ-60% ל-4,000 מייל. על הספינות החדשות הותקנו מערכות ואמצעים משופרים לגילוי וניטור מטרות, לבקרת אש, מכ"ם "אדיר" משופר, מערכות שונות ליירוט טילים ולתקיפה ארוכת טווח באמצעות טילי ים-ים מתקדמים. למעלה מ-90% ממערכות הלחימה והאלקטרוניקה בספינה הן פרי פיתוח של החברות הביטחוניות הישראליות.
ארבעת ספינות ה״סער 6״ נמסרו לחיל הים בין נובמבר 2020 ל-10 באוגוסט 2021. תהליך התקנת מערכות הלחימה צפוי להמשך כשנה וחצי, לאחריו יכנסו הספינות לשירות מבצעי באופן מודרג.
תפוצת ספינות הסער בעולם

הפתרון שהגיע אליו חיל הים הישראלי, שנבע מצרכיו המיוחדים ומתוך חוסר בעדיפות תקציבית, התאים לציים רבים ברחבי העולם, לרבות אלה שנמצאים לחופי האוקיינוס.
תפוצת ספינות הסער בעולם > התעשייה הביטחונית הצרפתית

מספנות CMN בשרבור זכו לפרסום רב בזכות ספינות הסער במהלך מילוט ספינות שרבורג. מספנות CMN גם רכבו על גל ההצלחה של חיל הים במלחמת יום הכיפורים, ושיווקו ספינות שנקראו דגם קומבטנט למדינות רבות. 12 ספינות נרכשו על ידי חיל הים האיראני. מתוך הספינות שיוצרו לגרמניה נרכשו מאוחר יותר שש לחיל הים היווני ושלוש על ידי חיל הים המצרי.
תפוצת ספינות הסער בעולם > צי דרום אפריקה

הצי הדרום אפריקאי היה הראשון שרכש ספינות סער מישראל, מאחר שהכיר את יכולתן להתמודד במים הסובבים את המדינה. בעת הפלגת אח"י רשף ואח"י קשת מהים התיכון לים סוף במרץ 1974 - מבצע מוניטין, הספינות עגנו בדרום אפריקה. הסטי"לים ערכו הצגת תכלית מול נמל סימונס טאון ובסיומה הודיע שר הביטחון בממשלת דרום אפריקה למפקד ההפלגה גדעון רז "אני רוצה לרכוש את הספינות עם אנשי הצוות". במהלך השנה הזמין סדרה של 3 ספינות סער 4 במספנות ישראל ושלוש ספינות נוספות מאותו דגם נבנו בדרום אפריקה.
קציני צי דרום אפריקה המיועדים לאייש את הספינות הצטרפו לשנת הכנה שבמהלכה השתתפו במרבית הפעילויות של שייטת ספינות הטילים. מפקד הספינה הראשונה, סא"ל רוברט סימפסון-אנדרסון, נעשה לימים אדמירל ומפקד הצי הדרום אפריקני.
מעבר להכנסה הכספית והרגשת ביטחון שנסכה העסקה שנקראה פרויקט ג'פוניקה, הפיקוח המקצועי ההדוק והבקרה של מומחי הצי הועילו למספנות ישראל, בהעלאת רמת אבטחת האיכות ובהתייעלות שלו.
תפוצת ספינות הסער בעולם > חיל הים הצ'יליאני

מידע על ספינות הטילים הישראליות שעשו היסטוריה עבר בעולם הלחימה הימית, הביא לכך שכאשר זוג ספינות סער 4, בפיקוד אל"ם אלי רהב - אח"י תרשיש בפיקוד שאול חורב ואח"י יפו בפיקוד בני אריאלי, הפליגו במאי 1976 לחגיגות ה-200 שנה לעצמאות ארצות הברית (מבצע פעמון החירות), הן היוו אטרקציה לגורמי הציים השונים כמו גם לקהל הרחב ולא רק היהודי.
בתום הביקור המוצלח בארצות הברית, נשלחו ספינות הסער ביזמת התעשייה האווירית לביקור בנמל קרטחנה בקולומביה, בו נעשתה הצגת יכולות לחיל הים של קולומביה. הביקור שודר בטלוויזיה על ידי צוות שהגיע במיוחד מעיר הבירה בוגוטה. הספינות הותירו רושם מצוין, אך לא היה די בכך לשנות תוכניות קודמות, וחיל הים הקולומביאני לא רכש את הספינות, למגינת לבו של האדמירל הקטור קלדרון סלאזר, מפקד הצי האטלנטי, שהיה מלא התפעלות מהספינות.
נספח צה"ל לקולומביה אל"ם פיני שחר, שמושבו הקבוע היה בברזיליה, העביר הודעה לכל הנספחים הצבאיים מכריו. לצי הצ'יליאני היה אז צורך מבצעי לספינות ביטחון שוטף שספינות דגם סער 4 היו עשויות למלא. בנמל קרטחנה הופיע בפתאומיות קצין בדרגת סגן-אלוף שנשלח מחיל הים של צ'ילה כדי לבדוק את הספינות. הקצין, שהפגין בשאלותיו בקיאות ומקצוענות, חזר לצ'ילה ומסר דו"ח לשולחיו. היו עוד מגעים רבים בצינורות המקובלים ובסופו של דבר החליט חיל הים של צ'ילה ב-1979 לרכוש ספינות סער 4 מחיל הים הישראלי. הסדרה הראשונה כללה את אח"י קשת ואח"י רומח.
הצוותים הישראליים השקיעו מסירות רבה בהעברת הספינות לצוות הצ'יליאני, שידע להעריך זאת. לאחר הכשרת הצוותים יצאו כל אחת במועדה בהפלגה מבסיס מפרץ שלמה בהקפת דרום אפריקה ועד לצ'ילה. כיום מפעיל הצי הצ'יליאני שמונה ספינות מדגם זה, מתוכן ארבע ספינות ששירות קודם לכן בחיל הים הישראלי: "אח"י רומח", "אח"י קשת", "אח"י רשף" ו"אח"י תרשיש" נמכרו לצ'ילה בשנים 1979, 1980, 1997 ו-1997, בהתאמה.
בנוסף שתי ספינות טילים מדגם סער 3 "שלכת", "אח"י חנית" ו"אח"י חץ", נמכרו לצי הצ'ילאני בשנת 1988.
תפוצת ספינות הסער בעולם > ספינות הסער וטילי גבריאל בציים נוספים

סרי לנקה – בשנת 2000 רכש חיל הים של סרי לנקה מישראל שתי ספינות מדגם סער 4 "נדרן", "אח"י מולדת" ו"אח"י קוממיות". הספינות חומשו בטילי גבריאל ושימשו את צי סרי לנקה במלחמתו כנגד מחתרת הנמרים הטמילים.
צי מקסיקו – בקיץ שנת 2004 רכש הצי המקסיקני מחיל הים שתי ספינות טילים מדגם סער 4.5 חוחית, "אח"י עליה" ו"אח"י גאולה" ומפעיל אותם כספינות לחימת שטח בדגם הורקן A301 Huracán A302 Tormenta
טאיוואן – בסוף שנות ה-70 סיפקה התעשייה האווירית לטאיוואן שתי ספינות דבורה נושאות מערכת טילי גבריאל מתוצרתה. טאיוואן יצרה ברישיון עשרות ספינות דגם Hai Ou חמושות בהעתק של טיל הגבריאל דגם Hsiung Feng 1 מתוצרת מקומית.
קניה – בשנים 1980–1982 חימשה התעשייה האווירית במערכות טילי גבריאל שלוש ספינות של הצי הקנייתי. על גופי כלי שיט מהירים תוצרת חברת ברוק-מרין באנגליה, הורכבה מערכת הנשק והחימוש כלל ארבעה טילים ותותח 30 מ"מ דו-קני תוצרת היספנו-סוויזה. שם הדגם כמו שם כלי השיט הראשון KNS Madaraka. הכלים שירתו בחיל הים של קניה עד שנת 2001 ואז החלו לצאת מהשירות.
תפוצת ספינות הסער בעולם > גלריה

ספינת דבור נושאית זוג טילי גבריאל אחד משלושה שנבנו בתעשייה האווירית ונמכרו לטאיוואן.
זוג ספינות סער 4 של הצי הצ'יליאני, Angamos and Casma מסיירות במצר מגלן, 2010.
טקס העברת הספינות סער 4.5 מדגם חוחית אח"י עליה ואח"י גאולה בבסיס חיפה לצי מקסיקו, 8 יולי 2004.
אח"י עליה A301 Huracán בשירות חיל הים המקסיקני.
ספינות טילים מדגם Hai Ou בטאיוואן, 2008.
ספינת טילים "מדאראקה" של חיל הים של קניה, מצוידת במערכת טילים גבריאל מתוצרת התעשייה האווירית 1983.
מגמות להמשך

מפקדי חיל הים שיזמו את תוכנית ספינות הסער חשבו בעת יישום התוכנית כי לעקרונותיה יהיה תוקף לחיל הים הישראלי גם בעתיד. ”הכרה טובה של עקרונות ספינות הסער שהוכחו כמוצלחים תסייע בהתמודדות עם אתגרי העתיד.”
במשך מספר שנים הועלו חלופות שונות לרכישת כלי שיט חדשים לחיל הים. פתרונות אלה אינם מסתמכים על עקרונות ספינות הסער ונמצאים בשלבי מימוש.
נראה כי מעקרונות תוכנית ספינות סער לא נשאר דבר. למושג ”הרבה ספינות קטנות ומהירות הנושאות נשק קטלני” אין משקל כיום. הנטייה המסורתית שקורית בציי העולם להגדלת כלי השיט והעלאת ההשקעה הנדרשת לא פסחה על חיל הים הישראלי.
אף כי למשימות המסורתיות של חיל הים - הגנת החוף ואבטחת השיט, מתווספות מטלות: מניעת העברת נשק בים סוף, הגנת מתקני הפקת אנרגיה בים התיכון ובתחום האסטרטגי. כמות היחידות לוחמת השטח שבידי חיל הים הצטמצמה ביותר.
מספנות ישראל מתוך ראיית הצרכים בישראל ובשאר העולם לספינת סיור חופית – Offshore Patrol Vessel תכננו פרויקט בשם סער S-72 שהוצג בתערוכת כלי שיט בסינגפור. התכנון כלי שיט בגודל 800 טון ומהירות 28 קשר, הוצג ללקוחות אפשריים וממתינים להזמנה לייצור. נכון להיום ידוע על לקוחות זרים שבקשו להזמין דגם עיצוב דומה אבל קטן יותר הניקרא סער 62.
ביזמות התעשיות הביטחוניות מתפתחות ספינות הסיור מעבר לתפקידי הביטחון השוטף, דבורה והשלדג, לספינות מהירות מאוד ונושאות טילים. נראה כי אם תימשך המגמה של הצטיידות במשחתות ייתכן וספינות הסיור האלה יעשו בעתיד לספינות סער.
תצורות ספינות הסער

להלן התצורות השונות של ספינות הסער לפי סדר בנייתן
| דגם | כמות | טילים | תותחים | נשק נגד טילים | נשק נגד צוללות | מהירות מרבית בקשר | מהירות קבועה בקשר | טווח מייל ימי | צוות | אורך במטר | משקל | ציוד מיוחד |
| --- | --- | --- | --- | --- | --- | --- | --- | --- | --- | --- | --- | --- |
| בנייה בשרבור | בנייה בשרבור | בנייה בשרבור | בנייה בשרבור | בנייה בשרבור | בנייה בשרבור | בנייה בשרבור | בנייה בשרבור | בנייה בשרבור | בנייה בשרבור | בנייה בשרבור |  |  |
| סער 1 | 3 |  | 3 40 מ"מ |  | פצצות עומק טורפדו 44 | 40 | 30 | 1200 | 40 | 45 | 250 |  |
| סער 2 | 3 -6 | 5 גבריאל | 2 40 מ"מ |  | טורפדו 44 | 40 | 30 | 1200 | 40 | 45 | 250 |  |
| סער 2 נגד צוללות | 6 | 4 הרפון | 1 40 מ"מ |  | טורפדו 44-46 | 40 | 30 | 1200 | 40 | 45 | 250 | סונאר טובל נגרר |
| סער 3 | 6 | 6 גבריאל | 76 מ"מ |  |  | 40 | 30 | 1200 | 40 | 45 | 250 |  |
| בנייה במספנות ישראל | בנייה במספנות ישראל | בנייה במספנות ישראל | בנייה במספנות ישראל | בנייה במספנות ישראל | בנייה במספנות ישראל | בנייה במספנות ישראל | בנייה במספנות ישראל | בנייה במספנות ישראל | בנייה במספנות ישראל | בנייה במספנות ישראל |  |  |
| סער 4 תכלית ונדרן | 10 | 8 גבריאל | 2 76 מ"מ |  |  | 35 | 30 | 2200 | 50 | 58 | 450 |  |
| סער 4 נגד צוללות | 6 | 4 גבריאל, 8 הרפון |  | וולקן | טורפדו 44-46 | 34 | 30 | 2200 | 55 | 58 | 450 |  |
| סער 4.5 חוחית (נושאת מסוק) | 2 | 4 גבריאל, 8 הרפון |  | ברק, וולקן |  | 34 | 30 | 2400 | 55 | 62 | 500 | מסוק ימי קטן |
| סער 4.5 נושב | 2 | 4 גבריאל, 8 הרפון | 76 מ"מ | ברק, וולקן |  | 34 | 30 | 2200 | 55 | 62 | 450 |  |
| בנייה מחוץ לישראל | בנייה מחוץ לישראל | בנייה מחוץ לישראל | בנייה מחוץ לישראל | בנייה מחוץ לישראל | בנייה מחוץ לישראל | בנייה מחוץ לישראל | בנייה מחוץ לישראל | בנייה מחוץ לישראל | בנייה מחוץ לישראל | בנייה מחוץ לישראל |  |  |
| פרויקט זיוונית | 2 | 2 גבריאל, 4 הרפון | 30 מ"מ דוקני |  |  | 45 | 45 | 800 | 15 | 26 | 105 |  |
| קורבטה סער 5 | 3 | 8 הרפון/ 8 גבריאל 5 |  | ברק 8, וולקן | טורפדו 44-46 | 32 | 17 | 2500 | 62 | 86 | 1,200 | מסוק ימי קטן |
| קורבטה סער 6 | 4 | 16 הרפון/ 8 גבריאל 5 | תותח אוטו מלרה 76 מ"מ | ברק 8 | 2 טורפדו נגד צוללות Mk-54 | 26 | 15 | 4000 | 80 | 90 | 2000 | מסוק ימי בנוני |
| חזרה למספנות ישראל | חזרה למספנות ישראל | חזרה למספנות ישראל | חזרה למספנות ישראל | חזרה למספנות ישראל | חזרה למספנות ישראל | חזרה למספנות ישראל | חזרה למספנות ישראל | חזרה למספנות ישראל | חזרה למספנות ישראל | חזרה למספנות ישראל |  |  |
| סער 4.5 נירית | 6 | 4 גבריאל, 8 הרפון | תותח אוטו מלרה 76 מ"מ, 2 תותחי טייפון 25 מ"מ | 32 ברק 8 |  | 34 | 30 | 2200 | 55 | 62 | 500 |  |
| סער 4.5 נירית נגד צוללות | 2 | 8 הרפון | 6 מקלעים כבדים 0.5 אינץ' | ברק 8, וולקן | 6 טורפדו מק 46 | 34 | 30 | 2200 | 55 | 62 | 500 |  |
קריאה נוספת

מאיר שפיר, עוצמה עלי גלים ספינות טילים בחיל הים, 'מערכות ים' 98, אפריל 1970, עמ' 6.
מוניה מרדור, רפא"ל, בנתיבי המחקר והפיתוח לביטחון ישראל, משרד הביטחון – ההוצאה לאור הוצאה לאור משרד הביטחון, אוגוסט 1988, (מהדורה חמישית), ע' 225–298.
יצחק שושן, הקרב האחרון של המשחתת אילת, ספריית מעריב, 1993, ע' 135 - 145.
שיה בן-נון ודיתה גרי, (עורכות), התקופה לקחה אותנו, הוצאה לאור משרד הביטחון, תל אביב, 2003
שלמה אראל, לפניך הים, הוצאה לאור משרד הביטחון, 1998, ע' 213–256, 285-321.
משה אימבר וגד אריאל, שייטת 3, ספינות הטילים בחיל הים, משרד הביטחון – ההוצאה לאור, התשס"ה - 2005
יהודה שיף (עורך אחראי), אילן כפיר, יעקב ארז; עורכי הכרך: הירש גודמן, שלמה מן, צה"ל בחילו, אנציקלופדיה לצבא וביטחון, כרך חיל הים, רביבים הוצאה לאור, מהדורת ספרית מעריב, 1982
אברהם רבינוביץ, ספינות שרבורג, הוצאת אפי מלצר, 2001.
אמוץ שורק, תלם בים סיפורו של אלוף ביני תלם, ע 179–199, 206-253, אחוה הוצאה לאור, 2009.
זאב שיף, איתן הבר, לקסיקון לביטחון ישראל ערך סטי"ל (ספינת טילים) ע' 375 זמורה ביתן מודן הוצאה לאור, מרץ 1976.
מערכת ישראל דיפנס, מסתמן: הסטי"ל הישראלי הבא יהיה מגרמניה גיליון דצמבר 2013, ע 93.
גדי שכטר, תולדות ה"דבורה" - ספינת בט"ש בחיל הים, הפקה עצמית אוגוסט 2014, במוזיאון ההעפלה וחיל הים.
ליאת לרר, מבצע נועה - מילוט ספינות שרבורג - דצמבר 1969, זרקור היסטורי, תוה"ד מולטימדיה ופרסומים, יולי 2017.
אמנון שפי. 12 פרויקטים לקליטת 12 הסטי"לים, המרכז לחקר מדיניות ואסטרטגיה ימית, אוניברסיטת חיפה, אוקטובר 2023.
RADM Eli Rahav, Missile Boat Warfare: Israeli Style United States Naval Insitute Proceeding, 1986
ראו גם

שייטת ספינות הטילים
ביאורים

↑  ולא גוף גלישה כמו מרבית הטרפדות האחרות
↑  סא"ל יהודה בן-צור זכר את הסערה אליה נאלץ להוציא את אח"י חיפה ממלטה בינואר 1961 והביע דעתו בכתב לדיון מטה חיל הים שנערך ב-1962.
↑  לאחר סיום תפקיד הרמטכ"ל נעשה צבי צור יועץ צבאי לראש הממשלה גולדה מאיר וישוב לעסוק בנושא בניית הסדרה השנייה ספינות הטילים
↑  הקידומת סער נבחרה על ידי קציני הצוות הקליטה בשרבור - "שלכת" שכלל את משה טבק מיכאל גל, חיים שקד ומיכה רם, התאימה מאוד להלך הרוח ששרר בחיל הים. חלק מאנשי החיל קראו לבניהם בשם זה.
↑  למעשה אפיון הספינה היה לכלי רב תכליתי אך השימוש במושג הזה בא מאוחר יותר.
↑  מרכז הדיונים ראש האגף הטכני במשרד ההגנה, ד"ר מנץ, נתן לכך ביטוי ציורי ושאל איך זה שלא ביקשו להוסיף גם פסנתר באפיון הספינה. (אראל, עמ' 224).
↑  היו אלה מיכאל גל, מפקד המיועד לאח"י מבטח, קצין הגנ"ק מיכה רם, קצין המכונה מאיר לוין ונחמיה הר-פלד, קצין מכונה נוסף
↑  לימים, נרכשה על ידי אוטו מלרה.
↑  משמאל לימין קצין ההנדסה המלווה צרפתי מפקד השייטת אל"ם הדר קמחי, ראש משלחת משרד הביטחון בפאריס מרדכי לימון, גברת אמיו ומארי-קריסטין אמיו - משפחתו של פליקס אמיו. בעל המספנות קונסטרוקסיון מקאניק דה נורמאנדי.
↑  מאוחר יותר התברר כי מקור האימרה הוא מפקד הצי הסובייטי, אדמירל סרגיי גורשקוב.
↑  לשעבר נמל שארם א-שייח'.
↑  בתואר "המפקד הצעיר ביותר" מחזיק סרן דוד הרפזי שקיבל פיקוד על אח"י געש כשמלאו לו 24 שנה.
↑  בדיעבד לא נמצאה הוכחה לכך שכוחות סוריים נשארו בגזרת החוף ולא הובאו לזירת הלחימה היבשתית ברמת הגולן.
↑  מרדכי גור בא לבקר בשייטת ספינות הטילים, מיד בתום הקרבות, וסיפר למפקדי הספינות כי רק הצלחתם בקרבות אפשרה לממשל בארצות הברית לקבל החלטה על משלוח האספקה בים.
↑  שתי ספינות אחרונות בסדרה הוארכו לצורך קבלת מסוקים ונקראו מאוחר יותר סער 4.5.
↑  הסתערות מתואמת של 10 ספינות סער נעשתה במהלך המלחמה רק בהקדמה לקרב דמיאט. ההסתערות לא התפתחה לקרב היות שהמטרות התבררו כעננים.
↑  יהודה בן-צור מספר שעוד במהלך גיבוש הצורך המבצעי הביע את דעתו, כחבר מטה מורחב חיל הים, שעל סמך ניסיונו הספינות המתוכננות יהיו קטנות מדי ולא תוכלנה לפעול בים סוער - אכן הוכח שצדק.
↑  לניסויי פתיחת המעטפת הקצה חיל האוויר טייס וירטואוז סא"ל יוסי טרון שלזכותו עומדת פתיחת המעטפת לנחיתה כזאת.
↑  פיתוח הטיל על ידי רפאל עבור חיל הים היווה בסיס לפיתוח כיפת ברזל שנעשה מאוחר יותר.
↑  השימוש במונח קורבטה לקוח מטרמינולוגיה בינלאומית; חיל הים מגדיר אותה כ"ספינה".
↑  באותו סיכום הורה הרמטכ"ל רפאל איתן לתכנן 8 נחתות טנקים. המספנות הגישו תכנון לאוניית נחיתה גדולה פלשת וגם נחתות טנקים לא נבנו.
↑  סעיף קניות הגומלין לא נוצל להשקעה בבניית צוללות מסדרת דולפין שקיבלו עדיפות ולא נדרש ייצור כלי שיט במספנות ישראל כפי שנעשה בפרויקט זיוונית.
↑  פרויקט ג'פוניקה, ספינות מדגם Minister ומאוחר יותר Warrior.
↑  הכמות איננה מצטברת. היו מקרים שאותה ספינה החליפה תצורה.
↑  פרסום מדור היסטוריה חיל הים נעשה בשנת 1985. איסוף החומר ועיבודו הראשוני נעשו על ידי אל"ם שמואל פרס במסגרת המכללה הבין-זרועית לפיקוד ולמטה זרוע ים, 1981.
הגשר הגבוה (ניו יורק)

| --- | --- |

הגשר הגבוה בחזית, מאחוריו גשר אלכסנדר המילטון ו-גשר וושינגטון
 מידע כללי
 סוג:  גשר קשת תחתית 
 שימוש:  חציית נהר הארלם לרוכבי אופניים והולכי רגל. בעבר שימש לחציית אמת מים לעיר
 כתובת:  מנהטן 
 מיקום:  העיר ניו יורק, ניו יורק (מדינה)
 מדינה:  ארצות הברית 
 הקמה ובנייה
 תקופת הבנייה:  1837–1848 (כ־11 שנים)
 תאריך פתיחה רשמי:  1848 
 חומרי בנייה:  אבן 
 מידות
 אורך:  440 מטר
 גובה:  43 מטר
 
 קואורדינטות:  40.842308°N 73.930277°W
 he
 
הגשר הגבוה (באנגלית: High Bridge), שנקרא במקור גשר האקוודוקט, הוא הגשר העתיק ביותר בעיר ניו יורק, לאחר שנפתח במקור כחלק מאמת המים העתיקה של הקרוטון ב-1848, ונפתח מחדש כשביל להולכי רגל ב-2015, לאחר שהיה סגור במשך למעלה מ-45 שנים. מדובר בגשר קשת פלדה בגובה של 43 מטר מעל נהר הארלם, והוא מחבר את הרבעים מנהטן והברונקס. קצהו המזרחי ממוקם בשכונת הייברידג'(אנ') של הברונקס ליד הקצה המערבי של רחוב 170 מערב, והקצה המערבי ממוקם בפארק הייברידג'(אנ') במנהטן, בערך במקביל לקצה רחוב 174 מערב.
הגשר הגבוה הושלם במקור בשנת 1848 עם 15 קשתות אבן בודדות. בשנת 1928 הוחלפו החמישה שהשתרעו מעל נהר הארלם בקשת פלדה אחת באורך 140 מ'. מאז ועד היום, נותרו עשר קשתות האבן המקוריות: תשע בצד המזרחי של הברונקס, ואחת בלבד בצד המערבי של מנהטן. הגשר נסגר לכל תנועה מסביבות שנת 1970 ועד לשיקום שהחל בשנת 2009. הגשר נפתח מחדש להולכי רגל ואופניים ב-9 ביוני 2015, והוא מופעל ומתוחזק על ידי מחלקת הפארקים והנופש של העיר ניו יורק(אנ').
גלריה

מבט דרומה מהגשר הגבוה אל הארלם ריבר.מבט מהצד המזרחי (ממנהטן).
מבט ממזרח (מהצד של הברונקס). ברקע מגדל המים.
הקשת המקורית היחידה ששרדה מהצד (המערבי) של מנהטן.
תשע הקשתות המקוריות ששרדו בצד המזרחי (של הברונקס) של הגשר.
השער המקורי לגשר, משנת 1848 (ראו בטקסט).
מבט צפונה אל גשרי המילטון ו-וושינגטון (הרשת בגשר הגבוה למניעת ניסיונות קפיצה ממנו).
הגשר הגבוה בשנת 2008, בעת היותו סגור לציבור.
ראו גם

הגשרים לאורך הארלם ריבר
מערכת הובלת המים לעיר ניו יורק
ביאורים

↑  ראו ב-2 תמונות הקשתות בפרק גלריה בהן ניתן לספור בבירור את מספר הקשתות שנותרו.
↑  מדובר בירידה אנכית מתונה של 20 מטר בערך על כל קילומטר מרחק.
↑  בשנת 1863 אישר בית המחוקקים בניו יורק בניית מאגר בהייברידג'(אנ') מנהטן ומגדל המים, כדי לספק לחץ מים לבניינים הממוקמים בגובה רב באזור שמסביב. הפרויקט תוכנן על ידי המהנדס הראשי של אמת המים קרוטון. הבנייה החלה בשנת 1866 והסתיימה בשנת 1872. מנועי קיטור שאבו מים מאמת המים כ-10 מטר לתוך המאגר, ולאחר מכן שאבו אותם עוד כ-61 מ' לראש מגדל המים לתוך מכל, עם קיבולת של 47,000 גלונים (180,000 ליטר).
↑  דוגמת אמות המים של קיסריה הידועה בארץ. כמו כן ראו התמונה משנת 1900 משמאל.
הערות שוליים

1 2 3 4 5 6 7  Croton Water Supply System, ASCE - Metropolitan Section
↑  Corinne Ramey, Pedestrian High Bridge over Harlem River to reopen, The Wall Street Journal, June 8, 2015
1 2  The High Bridge - New York City’s Oldest Standing Bridge Connects Manhattan and the Bronx, NYC Parks - Official Website of the New York City Department of Parks & Recreation
1 2 3 4  Dwyer Jim, A Stunning Link to New York's Past Makes a Long-Awaited Return, The New York Times, June 4, 2015
1 2  History of the High Bridge, NYC Parks - Official Website of the New York City Department of Parks & Recreation
↑  The Old Croton Aqueduct: An Engineering Marvel, Friends of the Old Croton Aqueduct
1 2  Croton Water Supply System, ASCE - Metropolitan Section
1 2  Wegmann, Edward 1896. The Water-Supply of the City of New York. 1658-1895. New York: John Wiley & Sons. pp. 76–77
1 2  Gray Christopher, The High Bridge Water Tower; Fire-Damaged Landmark To Get $900,000 Repairs, The New York Times, October 9, 1988
1 2  The Croton Waterworks, High Bridge Reservoir, CrotonAqueduct.wordpress.com
↑  Dolkart, Andrew S.; Postal, Matthew A., Postal, Matthew A. (ed.), 2009, Guide to New York City Landmarks (4th ed.), p. 210, John Wiley & Sons
↑  Kemberly Richardson, NYC's historic High Bridge Water Tower Reopening Soon After More Than a Decade, ABC Eyewitness News, November 3, 2021
↑  Anna Rahmanan, You Can Tour This Historic NYC Tower for the First Time in a Decade, Time Out, October 28 2021
↑  Noah Sheidlower, Go Inside NYC’s High Bridge Water Tower, Untapped New York, March 07 2022
↑  Landmark Decisions, Daily News, November 16, 1970
↑  Mandions and Span Ruled Landmarks, The New York Times, Nov. 16, 1970
↑  Mayor Bloomberg Breaks Ground On Project To Restore The High Bridge Over Harlem River And Reopen It To Pedestrians And Bicyclists, NYC - The Official Website of the City of New York, January 11, 2013
מראה הגשר בשנת 1900, לפני החלפת חמשת קשתות האבן מעל הנהר, בקשת פלדה. ברקע מגדל המים של הייברידג' בצד של מנהטן (ראו בטקסט הצורך בהקמתו ומתי).
מבט אל הגשר הגבוה מדרום (קל להיווכח שהמראה מדרום, כי מימין/ממזרח רואים יותר מקשת אחת, היינו הצד של הברונקס).
39 המדרגות (מיני-סדרה)

| --- | --- |
 מבוסס על:  "39 המדרגות" מאת ג'ון באקן
 סוגה:  פעולה דרמה מותחן קונספירציה
 יוצרים:  מארק ל. סמית
 כותבים:  מארק ל. סמית
 בימוי:  אדוארד ברגר
 שחקנים:  בנדיקט קמברבאץ'
 ארץ מקור:  ארצות הברית ארצות הברית
 שפות:  אנגלית
 הפקה
 מפיקים בפועל:  בנדיקט קמברבאץ' אדם אקלנד מארק ל. סמית אדוארד ברגר סופי גרדינר קליף רוברטס קית' רדמון
 חברת הפקה:  Anonymous Content Chapter One Pictures SunnyMarch Syndicate Entertainment
 הפצה:  נטפליקס
 אתר צילומים:  אירופה
 שידור
 רשת שידור:  נטפליקס
 קישורים חיצוניים
 דף התוכנית ב-IMDb
 
39 המדרגות (באנגלית: The 39 Steps; בתרגום מילולי: 39 הצעדים) היא מיני-סדרה מסוגת מותחן-פעולה שנכתבה ונוצרה על ידי מארק ל. סמית, ומבוססת על רומן המתח-הרפתקאות באותו השם שנכתב על ידי הסופר ג'ון באקן בשנת 1915 וכן מהווה עיבוד מחודש לסרטו של אלפרד היצ'קוק, באותו השם משנת 1935. את המיני-סדרה עתיד לביים אדוארד ברגר, ומככב בה בנדיקט קמברבאץ' בדמותו של ריצ'רד האניי, אדם רגיל שהופך לכלי משחק בקנוניה עולמית שמטרתה היא לאפס את הסדר העולמי ולכונן אותה מחדש.
המיני-סדרה עתידה לעלות לשידור בשירות הזרמת המדיה של נטפליקס.
תקציר העלילה

כשהיא מתוארת בתור מותחן קונספירציה פרובוקטיבית ומלאת פעולה, המעדכנת את עלילת הרומן הקלאסי לזמננו אנו, המיני-סדרה מגוללת את סיפורו של אדם רגיל מן השורה, ריצ'רד האניי, שהופך ללא ידיעתו לכלי משחק בקנוניה ענקית וחובקת-עולם שמטרתה היא לאפס את הסדר העולמי הקיים ולכונן אותה מחדש על פי רצון הוגי הקנוניה; 39 צעדים שישנו את העולם כפי שאנו מכירים אותו; ורק האניי עומד בדרכה של הקנוניה.
צוות השחקנים

בנדיקט קמברבאץ' – ריצ'רד האניי
הפקה > פיתוח

הפקת המיני-סדרה הוכרזה ב-19 בפברואר 2021, כאשר נמסר שיוצר המיני-סדרה, מארק ל. סמית, יהיה אמון גם על כתיבת הפרקים, על הבימוי יהיה אמון הבמאי אדוארד ברגר, ושבנדיקט קמברבאץ', יפיק בפועל את המיני-סדרה במקביל לגילום הדמות הראשית, ריצ'רד האניי.
עוד דווח כי המיני-סדרה תכלול כששה פרקים בני שעה.
הפקה > צילומים

צילומי המיני-סדרה התחילו בתחילת שנת 2022, הם התקיימו באירופה.
הפצה

במרץ 2021, נודע כי זכויות הפצת המיני-סדרה נמכרו לנטפליקס.
הערות שוליים

↑  Mike Fleming Jr. (19 February 2021). "Benedict Cumberbatch, Mark L. Smith, Director Edward Berger Locked For 'The 39 Steps;' Anonymous Content To Shop Limited Series Adaptation Of John Buchan Novel". Deadline Hollywood. Archived from the original on 20 February 2021. Retrieved 20 February 2021.
↑  Keisha Hatchett (19 February 2021). "Benedict Cumberbatch to Star in Series Remake of Hitchcock's The 39 Steps". TVLine. Archived from the original on 20 February 2021. Retrieved 20 February 2021.
1 2 3  Fleming Jr., Mike (9 April 2021). "Netflix Lands 'The 39 Steps' Limited Series; Benedict Cumberbatch, Director Edward Berger & Scribe Mark L. Smith Update A Classic". Deadline Hollywood. Archived from the original on 9 April 2021. Retrieved 9 April 2021.
אמת המים העתיקה של הקרוטון

| --- | --- |

מסלול אמת המים מאגם קרוטון דרומה לעיר, חוצה את נהר הארלם ומגיע לשני המאגרים שבתוך העיר: הראשון בסנטרל פארק דהיום, והשני היכן שהספרייה המרכזית של העיר ובראיינט פארק(אנ') דהיום
 מידע כללי
 סוג:  אמת מים 
 שימוש:  העברת מי שתייה לעיר ניו יורק
 מיקום:  העיר ניו יורק, ניו יורק (מדינה)
 מדינה:  ארצות הברית 
 הקמה ובנייה
 תקופת הבנייה:  1837–1842 (כ־5 שנים)
 אדריכל:  John Bloomfield Jervis 
 מידות
 אורך:  66,000 מטר
 
 קואורדינטות:  40°45′11″N 73°58′55″W﻿ / ﻿40.753056°N 73.981944°W﻿ / 40.753056; -73.981944
 aqueduct.org
 he
 
אמת המים העתיקה של הקרוטון (באנגלית: Old Croton Aqueduct) הייתה מערכת חלוקת מים גדולה ומורכבת שנבנתה עבור העיר ניו יורק בין השנים 1837 ל-1842. האמה הייתה בין הראשונות בארצות הברית, שהובילו מים באמצעות כוח הכבידה למרחק של 66 ק"מ, מנהר קרוטון במחוז ווסטצ'סטר למאגרים במנהטן. האמה נבנתה מאחר שמקורות המים המקומיים הפכו מזוהמים ולא מתאימים לאוכלוסיית העיר הגדלה. אף על פי שאמת המים הזו הוחלפה ברובה על ידי אמת המים החדשה של הקרוטון, שנבנתה ב-שנת 1890, אמת המים העתיקה של הקרוטון נשארה בשירות עד שנת 1955.